Z A P I S N I K

21. sjednice Vijeća Gradske četvrti Donji grad održane 06. prosinca 2022. s početkom u 17,00 sati u uredu Gradske četvrti Donji grad, Trg kralja Petra Svačića 17

Nazočni članovi Vijeća Gradske četvrti Donji grad: Matej Bagarić, Frane Bego, Dražen Cepić, Dean Čizmar, Robert Faber, Toni Gabrić, Ivo Kaleb, Lida Lamza, Vilim Matula, Zlatko Ožbolt, Žarka Rogić, Ivna Vrana Špoljarić i Josip Troha.

Nenazočni članovi Vijeća Gradske četvrti Donji grad: Nadežda Čačinovič i Toni Vidan.
Drugi nazočni: Mirella Šušak Cvetković, voditeljica Područnog odsjeka Donji grad (Centar) i Danijela Kero, djelatnica Gradskog ureda za mjesnu samoupravu, civilnu zaštitu i sigurnost.

Predsjednik Vijeća Gradske četvrti Donji grad pozdravlja članove Vijeća i konstatira da je na sjednici prisutno 13 od ukupno 15 članova Vijeća, čime su stečeni uvjeti za raspravu i pravovaljano odlučivanje.

Predsjednik Vijeća daje na glasanje Zapisnik 19. sjednice.

Zapisnik je jednoglasno prihvaćen.

Predsjednik Vijeća daje na glasanje Zapisnik 20. sjednice.

Zapisnik je jednoglasno prihvaćen.

Predsjednik Vijeća predlaže izmjenu dnevnog reda na način da se dodaju točke: 1. „Prijedlog izmjene programa održavanja komunalne infrastrukture na području Gradske četvrti Donji grad u 2023., donošenje“ i postane 5. točka, 2. „Očitovanje na prijedlog nacrta Zagrebačke strategije zaštite od nasilja u obitelji za razdoblje od 2023. do 2025. godine, mišljenje, daje se“ i postane 6. točka i 3. „Nacrt prijedloga pravilnika o korištenju javnih parkirališta i javnih garaža, mišljenje, daje se“ i postane 7. točka, a 5. točka: „Pitanja i prijedlozi“ postane 8. točka.
Vijeće, bez rasprave, jednoglasno prihvaća izmjenu te donosi sljedeći
DNEVNI RED

1. Prijedlog proračuna Grada Zagreba za 2023. i projekcije za 2024.-2025., Prijedlog odluke o izvršavanju Proračuna Grada Zagreba za 2023., Prijedlog plana uravnoteženja proračuna Grada Zagreba za razdoblje od 2023. do 2025., prijedloge programa javnih potreba po djelatnostima, prijedloge programa radova, prijedloge programa financiranja udruga po područjima u 2023., mišljenje, daje se
2. Prijedlog odluke o raspoređivanju sredstava za redovito godišnje financiranje političkih stranaka u 2023., mišljenje, daje se
3. Prijedlog zaključka o prijedlozima inicijativa i zahtjeva za izmjene i dopune Generalnog urbanističkog plana Grada Zagreba, donošenje
4. Komunalna problematika

5. Prijedlog izmjene programa održavanja komunalne infrastrukture na području Gradske četvrti Donji grad u 2023., donošenje
6. Očitovanje na prijedlog nacrta Zagrebačke strategije zaštite od nasilja u obitelji za razdoblje od 2023. do 2025. godine, mišljenje, daje se
7. Nacrt prijedloga pravilnika o korištenju javnih parkirališta i javnih garaža, mišljenje, daje se
8. Pitanja i prijedlozi

Ad. 1. Prijedlog proračuna Grada Zagreba za 2023. i projekcije za 2024.-2025., Prijedlog odluke o izvršavanju Proračuna Grada Zagreba za 2023., Prijedlog plana uravnoteženja proračuna Grada Zagreba za razdoblje od 2023. do 2025., prijedloge programa javnih potreba po djelatnostima, prijedloge programa radova, prijedloge programa financiranja udruga po područjima u 2023., mišljenje, daje se
Predsjednik Vijeća otvara raspravu. U raspravi sudjeluju Josip Troha, Vilim Matula, Matej Bagarić, Zlatko Ožbolt, Frane Bego i Robert Faber.

Vijeće, nakon rasprave, sa 9 glasova za, 3 protiv i 1 suzdržanim donosi sljedeći
Z A K L J U Č A K

o Prijedlogu proračuna Grada Zagreba za 2023. i projekcije za 2024.-2025., Prijedlog odluke o izvršavanju Proračuna Grada Zagreba za 2023., Prijedlog plana uravnoteženja proračuna Grada Zagreba za razdoblje od 2023. do 2025., prijedloge programa javnih potreba po djelatnostima, prijedloge programa radova, prijedloge programa financiranja udruga po područjima u 2023.

I. Vijeće Gradske četvrti Donji grad daje pozitivno mišljenje o Prijedlogu proračuna Grada Zagreba za 2023. i projekcije za 2024.-2025., Prijedlog odluke o izvršavanju Proračuna Grada Zagreba za 2023., Prijedlog plana uravnoteženja proračuna Grada Zagreba za razdoblje od 2023. do 2025., prijedloge programa javnih potreba po djelatnostima, prijedloge programa radova, prijedloge programa financiranja udruga po područjima u 2023.

II. Ovaj Zaključak dostavlja se Stručnoj službi gradske uprave na daljnje postupanje.

Ad. 2. Prijedlog odluke o raspoređivanju sredstava za redovito godišnje financiranje političkih stranaka u 2023., mišljenje, daje se
Vijeće, bez rasprave, sa 12 glasova za i 1 suzdržanim donosi sljedeći
Z A K L J U Č A K

o Prijedlogu odluke o raspoređivanju sredstava za redovito godišnje financiranje političkih stranaka u 2023.

I. Vijeće Gradske četvrti Donji grad daje pozitivno mišljenje o Prijedlogu odluke o raspoređivanju sredstava za redovito godišnje financiranje političkih stranaka u 2023.

II. Ovaj Zaključak dostavlja se Stručnoj službi gradske uprave na daljnje postupanje.

Ad. 3 Prijedlog zaključka o prijedlozima inicijativa i zahtjeva za izmjene i dopune Generalnog urbanističkog plana Grada Zagreba, donošenje
Predsjednik Vijeća otvara raspravu. U raspravi sudjeluju Matej Bagarić, Zlatko Ožbolt, Dražen Cepić i Robert Faber.

Vijeće, nakon rasprave, jednoglasno donosi sljedeći

ZAKLJUČAK

o prijedlozima inicijativa i zahtjeva za

Izmjene i dopune Generalnog urbanističkog plana Grada Zagreba

1. Vijeće Gradske četvrti Donji grad predlaže da se tijekom izrade Izmjena i dopuna Generalnog urbanističkog plana Grada Zagreba razmotre i uvrste sljedeći prijedlozi Vijeća:

· inicijative i zahtjevi koji se odnose na Generalni urbanistički plan Grada Zagreba u cjelini, 

· inicijative i zahtjevi koje se odnose na gradsku četvrt Donji grad,

· popis problema u prostoru za koje bi se trebala iznaći odgovarajuća prostorno planska rješenja.


2. U okviru zahtjeva i inicijativa koji se odnose na Generalni urbanistički plan Grada Zagreba u cjelini, Vijeće predlaže sljedeće:


2.1. Kako bi se smanjila gustoća izgradnje i povećala kvaliteta izgrađenog prostora potrebno je preispitati propisane urbanističke parametre:

- smanjiti maksimalni dozvoljeni koeficijent izgrađenosti,

- smanjiti maksimalni dozvoljeni koeficijent iskoristivosti (nadzemno i podzemno),

- povećati minimalni udio prirodnog terena uz propisivanje određenog stupnja cjelovitosti prirodnog terena unutar parcele,

- preispitati definiciju bruto građevinske površine, odnosno razmotriti da se za nadzemne etaže osim uvučenog kata propiše maksimalni dozvoljeni udio otvorenih površina koje ne ulaze u bruto građevinsku površinu (lođe, balkoni, terase i slično),

- propisati da se u izgrađenost obračunavaju i balkoni, a ne samo lođe, odnosno da se ujednači njihov status u smislu utjecaja na izgrađenost.

2.2. Potrebno je jasno i nedvosmisleno definirati sve pojmove kako ne bi došlo do proizvoljnog tumačenja. Npr. nejasne su definicije lođa i balkona i često ovise o tumačenju pojedinog referenta. 

2.3. Potrebno je jasno i nedvosmisleno definirati što se ne podrazumijeva pod prirodnim terenom, budući da projektantsko iskustvo pokazuje da se u prirodni teren ubrajaju površine koje to faktički nisu. Kategorije koje se ne smiju ubrajati u prirodni teren su sljedeće:

- vatrogasni prilazi i površine za operativni rad vatrogasnih vozila

Na ovim površinama zbog tehničkih zahtjeva (prohodnost vatrogasnog vozila) ne smije biti kvalitetnog zelenila (drveća i grmlja) već samo travnjak. Zbog ostvarivanja propisane nosivosti koja omogućuje kretanje teških vatrogasnih vozila požarni putevi moraju imati određenu zbijenost. Time se gubi njihova uloga upijanja oborinskih voda, što je jedna od najvažnijih funkcija prirodnog terena u gradovima. Iskustvo pokazuje da se na požarne puteve radi postizanja tražene nosivosti i stabilnosti često stavljaju plastične travnate rešetke (kao Hauraton) koje dodatno degradiraju kvalitetu prirodnog terena.

- površine ispod kojih se nalaze veća vodomjerna i druga okna ili podzemni spremnici za otpad

Kod suvremene gradnje postoji veliki broj priključnih i drugih šahtova značajne ukupne površine koji se planiraju izvan podzemnih gabarita planirane gradnje (primjerice površina vodomjernog okna za višestambenu građevinu iznosi oko 20 m2) i obično se nalaze plitko ispod površine terena. Na takvim površinama nije moguća sadnja drveća, a često niti grmlja, stoga se ne mogu smatrati prirodnim terenom. Manja okna nije potrebno odbijati, ali predlažemo da se definira granična veličina okna (npr. preko 5 m2) koju je potrebno izuzeti iz površine prirodnog terena.

- vrtovi koji su pripojeni stanovima u prizemlju višestambenih zgrada 

Prema odredbama važećeg Generalnog urbanističkog plana otvorene površine (lođe, balkoni i terase) ne uračunavaju u građevinsku bruto površinu. Obzirom da se u praksi radi o površinama koje se mogu komercijalizirati, zgrade sagrađene u posljednje vrijeme osim velikih balkona i lođa često u prizemlju uz stanove imaju „vrtove“ koji ulaze u obračun površina prirodnog terena. Obračunavanje ovakvih vrtova u prirodni teren je sporno jer vlasnici tijekom korištenja često popločavaju prostor i nad njim nije moguća kontrola. 

- važeća definicija nije dobra u pogledu natkrivenih površina prirodnog terena. 
Naime, ako je površina prirodnog terena natkrivena strehom u razini 8. kata, tada takvo natkrivanje nema nikakav utjecaj na karakter prirodnog terena ispod njega. Predlažemo definirati kut (otklon od vertikale) u odnosu na vanjski rub istaka. 

2.4. Za zgrade koje spadaju u nisku izgradnju potrebno je preispitati minimalnu propisanu udaljenost od ruba parcele (ukoliko se ne radi o gradnji na rubu parcele ili prema javnoj površini) i kao minimalnu udaljenost propisati h/2, ali ne manje od 3,0 m. Naime, prema važećim odredbama Generalnog urbanističkog plana gradnja niskih građevina u određenim je slučajevima moguća na udaljenosti minimalno 3,0 m od ruba parcele. Niska gradnja podrazumijeva najviše 4 nadzemne etaže i približnu visinu građevine 12 metara. Smještaj takve građevine na samo 3 metra od ruba parcele onemogućuje kvalitetnu osvijetljenost i prozračenost građenog prostora.

2.5. Za gradnju više visokih građevina na istoj parceli potrebno je propisati minimalnu međusobnu udaljenost. Isto je potrebno propisati i u slučaju jedne visoke građevine s više nadzemnih volumena.

2.6. Radi smanjenja gustoće izgradnje potrebno je razmotriti i povećati uobičajenu propisanu minimalnu udaljenost gradnje od ruba parcele koja sada iznosi h/2, te minimalnu međusobnu udaljenost između građevina koje se nalaze na istoj građevinskoj čestici koja sada iznosi h1/2+h2/2. 

2.7. Osim normativa za parkirališna mjesta za automobile potrebno je propisati normative parkirališnih mjesta za manja motorna vozila poput mopeda i motocikala, te normativ za osiguravanje parkirališnih mjesta za bicikle u sklopu svih namjena. Prilikom gradnje višestambenih građevina predlaže se propisati obavezu i normativ izgradnje zatvorenog prostora za parkiranje bicikala.

2.8. Potrebno je propisati uvjete za primjenu rješenja iz kataloga rješenja utemeljenih na prirodi (NBS – Nature based Solutions), osobito zelenih krovova i fasada, kišnih vrtova, propusnih podloga te za postavljanje solarnih panela.

2.9. Potrebno je detaljno propisati normative za dimenzioniranje prostora za odlaganje otpada. Potrebno je adekvatno normirati zapreminu spremnika za otpad po vrstama i to prema kvadraturi planirane građevine, broju stambenih jedinica te planiranoj djelatnosti. Treba definirati veličinu prostorije za odlaganje otpada u skladu s potrebnim brojem spremnika, odnosno definirati uporabni i manipulativni prostor za spremnik. Predlaže se za prostoriju za odlaganje otpada propisati obavezu ugradnje umivaonika / priključka za vodu, slivnika te ostalih eventualnih sadržaja te definirati veličinu vrata.

Predlaže se poticati izvedbu prostorije za odlaganje otpada u samoj građevini, a ukoliko se prostorija za odlaganje otpada izvodi izvan gabarita građevine propisati da se njezina tlocrtna površina ubraja u izgrađenost građevinske čestice.
Predlaže se poticati okrupnjavanje i grupiranje prostora za odlaganje otpada, na način da se za nekoliko manjih stambenih zgrada, može predvidjeti zajedničko mjesto za odlaganje otpada. 

3. U okviru zahtjeva i inicijativa koji se odnose na Gradsku četvrt Donji grad, Vijeće predlaže sljedeće:


3.1. Redefiniranje odredbi urbanog pravila 1.2 Zaštita, uređenje i dogradnja u povijesnim graditeljskim cjelinama

Gotovo cijelo područje gradske četvrti Donji grad nalazi se u režimu urbanog pravila 1.2. (Zaštita, uređenje i dogradnja u povijesnim graditeljskim cjelinama) i zaštićeno je kulturno dobro. Usprkos planskoj zaštiti pokazalo se da važeće odredbe Generalnog urbanističkog plana Grada Zagreba omogućuju neprimjernu gradnju koja svojim gabaritima devastira povijesnu i ambijentalnu vrijednost donjogradskih blokova. Stoga je potrebno revidirati i značajno postrožiti uvjete za uređenje i dogradnju u povijesnim graditeljskim cjelinama (članak 59. Odluke o donošenju Generalnog urbanističkog plana Grada Zagreba).

Predlažemo minimalno sljedeće:

3.1.1. Predlaže se proširiti zabranu gradnje javnih garaža za područje cijele gradske četvrti Donji grad uz iznimku planirane javne podzemne garaže na Srednjoškolskom igralištu.

3.1.2. Predlaže se propisati najveću izgrađenost ulične građevne čestice 50% (umjesto dosadašnjih 60%), a na uglovima 75% (umjesto dosadašnjih 80%) i najveću izgrađenost dvorišne građevne čestice 30%, bez iznimke.

3.1.3. Predlaže se propisati da se najveći ki ulične građevne čestice uskladi s pretežitim ki poteza ili bloka, ali da ne može biti veći od 2,5 nadzemno (umjesto dosadašnjih 3,0), bez iznimke, pri čemu je potrebno jasno i nedvosmisleno definirati pojam pretežitosti. 

3.1.4. Predlaže se jasno i nedvosmisleno definirati pojam pretežitosti dubine ulične građevine i dubine dvorišnih krila i propisati strogo zrcaljenje u odnosu na dubinu ulične građevine i dvorišnih krila susjedne građevine, uz minimalnu udaljenost od međe 3 metra. 

3.1.5. Predlaže se najveća visina dvorišne građevine tri (umjesto dosadašnje četiri) nadzemne etaže, pri čemu je treća etaža potkrovlje bez nadozida, bez iznimke.

3.1.6. Predlaže se propisati minimalni udio prirodnog terena za ulične i dvorišne građevne čestice, pri čemu za ulične ne bi smjelo biti manje od 15%, a za dvorišne 20%.  

3.1.7. Predlaže se propisati minimalnu udaljenost ulične i dvorišne građevine na h1/2+h2/2+3 metra kako bi se osiguralo dovoljno svjetla i zraka za građeni prostor. Također, ukoliko se radi o više nadzemnih volumena u sklopu jedne građevine, potrebno je na isti način tretirati njihovu međusobnu udaljenost.


3.2. Predlaže se propisati izradu UPU-a ili detaljnih urbanističkih smjernica za svaki donjogradski blok kako bi se adekvatno valorizirali konkretni prostorni uvjeti i propisala ograničenja u svrhu postizanja maksimalne zaštite prostora.

3.3. Potrebno je provesti detaljnu stručnu analizu svih blokova na području gradske četvrti Donji grad kako bi se detektirale sve neizgrađene i ozelenjene površine unutar blokova. Predlaže se sve veće neizgrađene i ozelenjene čestice u vlasništvu Grada Zagreba, Republike Hrvatske ili javnopravnih tijela, koje se koriste kao parkovi, dječja igrališta i slično, a nalaze se u zonama mješovite namjene prenamijeniti u zonu Z1 (javne zelene površine – javni park). U nastavku dajemo nekoliko primjera: 

3.3.1. Blok Ilica – Frankopanska – Dalmatinska – Medulićeva (k.č.br. 2064 k.o. Centar)

Predlaže se prenamjena katastarske čestice 2064 k.o. Centar iz zone M2 (mješovita namjena. pretežito poslovna) u zonu Z1 ((javne zelene površine – javni park).

Obrazloženje:
Radi se o postojećem dječjem igralištu i uređenoj zelenoj površini. 

3.3.2. Blok Žerjavićeva – Gundulićeva – Mihanovićeva – Marulićev trg (k.č.br. 2678, 2683, 2685 i 2690 k.o. Centar)

Predlaže se prenamjena katastarskih čestica 2683, 2685 i 2690 k.o. Centar iz zone M1 (mješovita namjena. pretežito stambena) u zonu Z1 ((javne zelene površine – javni park). Također se za okolne dvorišne čestice u privatnom vlasništvu predlaže planska zaštita parkovne arhitekture mjerama određenim člankom 54. Odluke o donošenju Generalnog urbanističkog plana Grada Zagreba. 
Obrazloženje:
Radi se o vrijednoj neizgrađenoj i ozelenjenoj površini unutar donjogradskog bloka koju treba sačuvati.

3.3.3. Blok Ljudevita Posavskog – Crvenog križa – Stjepana Širole – Škendera Fabkovića (k.č.br. 6910 k.o. Centar)

Predlaže se prenamjena katastarske čestice 6910 k.o. Centar iz zone M1 (mješovita namjena, pretežito stambena) u zonu Z1 ((javne zelene površine – javni park). 

Obrazloženje:
Radi se o uređenoj zelenoj površini s većim brojem stabala i dječjim igralištem. 

3.3.4. Tri bloka između ulica Zvonimirova – Grge Tuškana – Frana Vrbanića – Crvenog križa (k.č.br. 6392, 6420/1, 6746 k.o. Centar)

Predlaže se prenamjena katastarskih čestica 6392, 6420/1, 6746 k.o. Centar iz zone M1 (mješovita namjena, pretežito stambena) u zonu Z1 ((javne zelene površine – javni park). 

Obrazloženje:
Radi se o vrijednoj neizgrađenoj i ozelenjenoj površini unutar donjogradskog bloka koju treba sačuvati.

3.4. Potrebno je provesti detaljnu stručnu analizu svih blokova na području gradske četvrti Donji grad kako bi se detektirale sve neizgrađene i ozelenjene površine unutar blokova koje su u vlasništvu privatnih osoba (suvlasnika). Predlaže se sve veće neizgrađene i kvalitetno ozelenjene čestice zaštiti kao parkovnu arhitekturu mjerama određenim člankom 54. Odluke o donošenju Generalnog urbanističkog plana Grada Zagreba. U nastavku dajemo nekoliko primjera: 

3.4.1. Blok Trg kralja Petra Krešimira IV. – Petra Kružića – Kneza Branimira – Kraljice Jelene (više katastarskih čestica)

Predlaže se zaštita parkovne arhitekture mjerama određenim člankom 54. Odluke o donošenju Generalnog urbanističkog plana Grada Zagreba.

Obrazloženje:
Radi se o vrijednoj neizgrađenoj i ozelenjenoj površini unutar donjogradskog bloka koju treba sačuvati.

3.4.2. Blok Martićeva –Makančeva –Zvonimirova –Tuškanova (više katastarskih čestica)

Predlaže se zaštita parkovne arhitekture mjerama određenim člankom 54. Odluke o donošenju Generalnog urbanističkog plana Grada Zagreba. 

Obrazloženje:
Radi se o vrijednoj neizgrađenoj i ozelenjenoj površini unutar donjogradskog bloka koju treba sačuvati.

3.5. Potrebno je provesti detaljnu stručnu analizu svih blokova na području gradske četvrti Donji grad kako bi se detektirale sve postojeće površine društvene namjene. Predlaže se upisati u Generalni urbanistički plan sve veće čestice koje se koriste jednonamjenski kao postojeći sadržaji javne namjene, a nalaze se u zonama mješovite namjene. To se osobito odnosi na postojeće ustanove predškolskog odgoja, visokog školstva, socijalne i druge ustanove koje su u vlasništvu jedinica lokalne samouprave ili javnopravnih tijela. U nastavku dajemo nekoliko primjera: 

3.5.1. Blok Ilica – Medulićeva – Deželićeva – Kačićeva (k.č.br. 2011 k.o. Centar)

Predlaže se prenamjena katastarske čestice 2011 k.o. Centar iz zone M2 (mješovita namjena, pretežito poslovna) u D4 (javna i društvena namjena – predškolska). 
Obrazloženje:
Radi se o postojećem dječjem vrtiću Izvor.

3.5.2. Blok Deželićeva – Primorska – Klaićeva – Krajiška (k.č.br. 3682 k.o. Črnomerec)
Predlaže se prenamjena katastarske čestice 2682 k.o. Črnomerec iz zone M1 (mješovita namjena, pretežito stambena) u D2 (javna i društvena namjena – socijalna).
Obrazloženje:
Radi se o postojećem đačkom domu.
[image: image8.jpg]




3.5.3. Blok Masarykova – Gundulićeva  – Hebrangova – Trg RH (k.č.br. 2155 k.o. Centar)

Predlaže se prenamjena iz zone M2 (mješovita namjena, pretežito poslovna) u D6 (javna i društvena namjena – visoko učilište i znanost,tehnološki parkovi) uz plansku zaštitu parkovne arhitekture mjerama određenim člankom 54. Odluke o donošenju Generalnog urbanističkog plana Grada Zagreba.

Obrazloženje:
Radi se o zgradi Pravnog fakulteta.

Blok Žerjavićeva – Kumičićeva – Mihanovićeva – Gunduličeva (k.č.br. 2651 k.o. Centar)

Predlaže se prenamjena katastarske čestice 2651 k.o. Centar iz zone M1 (mješovita namjena, pretežito stambena) u D4 (javna i društvena namjena – predškolska).

Obrazloženje:
Radi se o postojećem dječjem vrtiću Budućnost.

3.6. Predlaže se prenamjena čestice 6897/4 k.o. Centar iz namjene IS (površine infrastrukturnih sustava) u Z1 (Javne zelene površine – javni park). 

Obrazloženje:
Predmetna čestica 6897/4 k.o. Centar se prema važećem GUP-u Grada Zagreba nalazi unutar planskog koridora Avenije Marina Držića, a u naravi obuhvaća zelenu površinu i nalazi se izvan profila prometnice te nije potrebna za normalno funkcioniranje prometa. U širem smislu nalazi se na vrlo značajnom i frekventnom raskršću Avenije Marina Držića i Ulice kneza Branimira te u kontaktnoj zoni prema Trnju te predstavlja mjesto potencijalnog reprezentativnog ulaza iz Trnja u područje Donjeg grada, a također je i važan element slike Donjeg grada doživljene iz vlaka. 

3.7. Predlaže se zadržavanje planirane pješačke zone (koja trenutno nije u potpunosti realizirana) u Masarykovoj i Teslinoj ulici od Trga Republike Hrvatske do Gajeve ulice te njezina puna realizacija i produženje poteza do Trga Nikole Zrinskog, odnosno do spoja s pješačkom zonom u Praškoj ulici.
Obrazloženje:
Predloženim proširenjem pješačke zona postojeći pješački potezi logično se povezuju u mrežu.

4. U okviru uočenih problema u prostoru za koje bi se, ukoliko je to moguće, trebala iznaći odgovarajuća prostorno planska rješenja, Vijeće posebno upozorava na sljedeće:

4.1. Prilikom zamjenske gradnje unutar donjogradskih blokova potrebno je staviti naglasak na javne, društvene i zelene sadržaje uz nisku gustoću izgrađenosti, gradnju visoke kvalitete i otvaranje bloka za javno korištenje.

4.2. Prilikom definiranja uvjeta za bilo kakvu gradnju unutar i na rubovima bloka potrebno je blok tretirati kao cjelinu i planiranu gradnju promatrati u kontekstu bloka uvažavajući lokalne uvjete, uz mogućnost propisivanja strožih uvjeta za gradnju (u pogledu katnosti, visine građevine, udaljenosti od ruba parcele i susjednih volumena i slično) od onih koja su definirana urbanim pravilom, a sve u skladu s lokalnim uvjetima.


4.3. Potrebno je voditi računa da sadržaji koji se grade budu raznoliki i uravnoteženi u pogledu njihove namjene uvažavajući kako uži kontekst bloka, tako i širu okolinu.


4.4. Potrebno je osmisliti metode rješavanja vlasničkih odnosa u cilju uređenja i revitalizacije donjogradskih blokova.

4.5. Potrebno je pronaći ravnotežu između zaštite kulturne i spomeničke vrijednosti povijesne graditeljske cjeline Donjeg grada i prilagodbe prostora klimatskim promjenama i zelenim rješenjima.

4.6.  Potrebno je planski definirati glavne koridore za biciklistički promet u smjeru istok – zapad i sjever – jug. Osobito je važno planiranje spoja u zoni Glavnog kolodvora u smjeru sjever-jug kako bi se područje Trnja i Novog Zagreba kvalitetnije povezalo sa središtem grada u centralnoj gradskoj osi. Potrebno je povezati postojeću biciklističku trasu Teslina – Trg Nikole Zrinskog preko Amruševe s Draškovićevom ulicom (umjesto obilazno preko Jurišićeve). Također je potrebno definirati lokacije za biciklističke parkinge. 

4.7. Potrebno je planirati širenje postojećih pješačkih zona te definirati pješačke koridore i poteze.


4.8. Kod izvedbe parkirališnih mjesta uz ulicu obavezno planirati prostor za drvored.

5. Ovaj Zaključak dostavlja se Gradskom uredu za gospodarstvo, ekološku održivost i strategijsko planiranje i Gradskom uredu za mjesnu samoupravu, civilnu zaštitu i sigurnost na daljnje postupanje.
Ad. 4. Komunalna problematika
Ad. 4.1
Vijeće, bez rasprave, jednoglasno donosi slijedeći
ZAKLJUČAK

o osiguravanju parkirnih mjesta za privremeno zadržavanje ispred objekta

Učeničkog doma Ante Brune Bušića
I. Vijeće Gradske četvrti Donji grad prihvatilo je zamolbu Učeničkog doma Ante Brune Bušića da postoji potreba za označavanjem parkirnih mjesta za kratko zadržavanje ispred objekta Učeničkog doma Ante Brune Bušića zbog potrebe parkiranja raznih vanjskih suradnika i roditelja učenika prilikom posjeta i dovoženja učenika.
II. Vijeće Gradske četvrti Donji grad od nadležnog ureda traži da se kod kbr. 29a u Gajevoj ulici propisanim označavanjem rezervira jedno parkirno mjesto u svrhu kratkotrajnog zadržavanja (do 15 minuta) od 7 do 9 sati i od 15 do 17 sati za potrebe jednostavnijeg dolaska vanjskih suradnika i roditelja učenika prilikom posjeta i dovoženja učenika u Učenički dom.
III. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet i Gradskom uredu za mjesnu samoupravu, civilnu zaštitu i sigurnost na daljnje postupanje.

Ad. 4.2
Predsjednik Vijeća otvara raspravu o zamolbi Dječjeg vrtića Budućnost oko rješavanja problema parkirališnih mjesta u Gundulićevoj ulici za potrebe korisnika Dječjeg vrtića.

U raspravi sudjeluju Ivo Kaleb, Dražen Cepić, Zlatko Ožbolt, Ivna Vrana Špoljarić i Robert Faber.

Nakon rasprave, Vijeće jednoglasno donosi slijedeći 

ZAKLJUČAK

o nepropisnom zaustavljanju na parkirališnim mjestima rezerviranim za korisnike Dječjeg vrtića Budućnost u Gundulićevoj ulici
I. Vijeće Gradske četvrti Donji grad podržalo je zamolbu Dječjeg vrtića Budućnost koji traži pomoć nadležnih gradskih ureda za pomoć oko nepropisnog parkiranja na mjestima rezerviranim za korisnike Dječjeg vrtića Budućnost u Gundulićevoj ulici koje koriste roditelji prilikom dovoženja i odvoženja djece u vrtić.

II. Vijeće Gradske četvrti Donji grad od nadležnog ureda traži da se pojača kontrola i nadzor kratkotrajnog zadržavanja (do 15 minuta) od 7 do 9 sati i od 15 do 17 sati nepropisnog korištenja parkirališnih mjesta rezerviranih za korisnike Dječjeg vrtića Budućnost kako bi roditelji mogli nesmetano koristiti rezervirana parkirališna mjesta prilikom dovođenja i odvođenja djece u vrtić.

III. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet i Gradskom uredu za mjesnu samoupravu, civilnu zaštitu i sigurnost na daljnje postupanje.

Ad. 4.3
Predsjednik Vijeća otvara raspravu o odgovoru Službe prometne policije o nadzoru brzine kretanja na području Gradske četvrti Donji grad.

U raspravi sudjeluju Zlatko Ožbolt, Vilim Matula, Žarka Rogić, Toni Gabrić, Dean Čizmar, Dražen Cepić, Frane Bego, Ivo Kaleb, Ivna Vrana Špoljarić i Robert Faber.

Nakon rasprave, Vijeće jednoglasno donosi slijedeći 

ZAKLJUČAK

o utvrđenim prometnim prekršajima svih sudionika prometa na području

Gradske četvrti Donji grad
I. Vijeće Gradske četvrti Donji grad, zaprimilo je dopis MUPa od 24. studenog 2022. KLASA: 211-05/22-01/332, URBROJ: 511-19-06-22-2, u kojem se Vijeće izvješćuje da na području Gradske četvrti Donji grad policija svakodnevno provodi nadzor brzine kretanja vozila, a pojačani nadzor prometa u dan vikenda. 

II. S obzirom na navedeno, Vijeće Gradske Četvrti Donji grad traži informaciju o broju utvrđenih prekršaja prekoračenja brzine te broj izdanih kazni za navedeni prekršaj s informacijom o lokacijama i datumu izdanih kazni na području Gradske četvrti Donji grad u 2021. i 2022. godini.

III. Ovaj Zaključak dostavlja se Policijskoj upravi zagrebačkoj, Sektor za javni red i sigurnost, Služba prometne policije i Gradskom uredu za mjesnu samoupravu, civilnu zaštitu i sigurnost na daljnje postupanje.
Dean Čizmar napušta sjednicu u 18,05 sati.

Ad. 4.4
Predsjednik Vijeća otvara raspravu o zaključku Vijeća Mjesnog odbora „Petar Krešimir IV.“, donesenog na 15. sjednici 29. kolovoza 2022., a vezano za tri parkirna mjesta rezervirana za udrugu „Hrvatsko društvo političkih zatvorenika – žrtava komunizma“.

U raspravi sudjeluju Matej Bagarić, Žarka Rogić, Toni Gabrić, Dražen Cepić, Josip Troha i Robert Faber.

Nakon rasprave, Vijeće jednoglasno donosi slijedeći 

ZAKLJUČAK

o razmatranju tri parkirna mjesta rezervirana za udrugu „Hrvatsko društvo političkih zatvorenika – žrtava komunizma“
I. Vijeće Gradske četvrti Donji grad podržava Zaključak Vijeća Mjesnog odbora „Petar Krešimir IV.“ koji je Vijeće Mjesnog odbora „Petar Krešimir IV.“ donijelo na 15. sjednici, 29. kolovoza 2022. da se razmotri broj dodijeljenih rezerviranih parkirnih mjesta za udrugu „Hrvatsko društvo političkih zatvorenika - žrtava komunizma“ i mogućnost smanjenja ili ukidanja prava na rezervaciju parkirnih mjesta od kojih je na jednom dugotrajno parkiran automobila marke Audi što se također vidi i po nečistoći na predmetnom automobilu, a primijećena je smanjena aktivnost Udruge te je više tjedana tijekom godine bila izvješena obavijest o stanci u radu Udruge.

II. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet i Gradskom uredu za mjesnu samoupravu, civilnu zaštitu i sigurnost na daljnje postupanje.
Ad. 4.5
Vijeće, bez rasprave, jednoglasno donosi slijedeći 

ZAKLJUČAK

o pravu predsjednika Vijeća za samostalno potpisivanja zahtjeva ugostiteljskih objekata za odobravanje radnog vremena za 31. prosinac 2022.
I. Vijeće Gradske četvrti Donji grad daje pravo predsjedniku Vijeća za samostalno potpisivanja zahtjeva ugostiteljskih objekata za odobravanje radnog vremena za 31. prosinac 2022.

II. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost na znanje.
Frane Bego napušta sjednicu u 18,25 sati.

Ad. 5 Prijedlog izmjene programa održavanja komunalne infrastrukture na području Gradske četvrti Donji grad u 2023., donošenje
Vijeće, bez rasprave, jednoglasno donosi sljedeću
IZMJENU PROGRAMA

održavanja komunalne infrastrukture

na području Gradske četvrti Donji grad u 2023.

1. Vijeće Gradske četvrti Donji grad donijelo je, na 20. sjednici, 8. studenoga 2022., Prijedlog programa održavanja komunalne infrastrukture na području Gradske četvrti Donji grad u 2023., Klasa: 024-08/22-002/293, Urbroj: 251-13-11-1/001-22-8 od 8. studenoga 2022. (u daljnjem tekstu: Prijedlog programa), a radi donošenja istoga od strane Gradske skupštine Grada Zagreba.
2. U točki 2. Prijedloga programa u tablici pod rednim brojem 3.4 u stupcu pod naslovom „Izvor financiranja“ riječi: „Komunalna naknada“ zamjenjuju se riječima: „Naknada za ceste“.

OBRAZLOŽENJE

Vijeće Gradske četvrti Donji grad donijelo je, na 20. sjednici, 8. studenoga 2022., Prijedlog programa održavanja komunalne infrastrukture na području Gradske četvrti Donji grad u 2023., Klasa: 024-08/22-002/293, Urbroj: 251-13-11-1/001-22-8 od 8. studenoga 2022. (u daljnjem tekstu: Prijedlog programa), a radi donošenja istoga od strane Gradske skupštine Grada Zagreba.

Predlaže se u točki 2. Prijedloga programa u tablici pod rednim brojem 3.4 u stupcu pod naslovom „Izvor financiranja“ riječi: „Komunalna naknada“ zamijeniti riječima: „Naknada za ceste“, budući je došlo do omaške u pisanju.

Predlaže se da Gradska skupština Grada Zagreba razmotri i usvoji predloženu Izmjenu Prijedloga programa održavanja komunalne infrastrukture na području Gradske četvrti Donji grad u 2023. te donese Program održavanja komunalne infrastrukture na području Gradske četvrti Donji grad u 2023.
Ad. 6 Očitovanje na prijedlog nacrta Zagrebačke strategije zaštite od nasilja u obitelji za razdoblje od 2023. do 2025. godine, mišljenje, daje se
Vijeće, bez rasprave, jednoglasno donosi sljedeći

Z A K L J U Č A K

o prijedlogu nacrta Zagrebačke strategije zaštite od nasilja u obitelji za razdoblje od 2023. do 2025.

I. Vijeće Gradske četvrti Donji grad daje pozitivno mišljenje na prijedlog nacrta Zagrebačke strategije zaštite od nasilja u obitelji za razdoblje od 2023. do 2025.

II. Ovaj Zaključak dostavlja se Gradskom uredu za socijalnu zaštitu, zdravstvo, branitelje i osobe s invaliditetom na daljnje postupanje.

Ad. 7. Nacrt prijedloga pravilnika o korištenju javnih parkirališta i javnih garaža, mišljenje, daje se
Predsjednik Vijeća otvara raspravu. U raspravi sudjeluju Ivo Kaleb, Ivna Vrana Špoljarić, Vilim Matula i Robert Faber.

Nakon rasprave, Vijeće sa 9 glasova za i 2 suzdržana donosi sljedeći 

Z A K L J U Č A K

o Nacrtu prijedloga Pravilnika o korištenju javnih parkirališta i javnih garaža

I. Vijeće Gradske četvrti Donji grad daje pozitivno mišljenje o Nacrtu prijedloga Pravilnika o korištenju javnih parkirališta i javnih garaža.

II. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.

Ad. 11. Pitanja i prijedlozi
Josip Troha  predlaže da krajem 2023. jedna od točaka na sjednici Vijeća bude Advent kako bi Vijeće bilo informirano o najljepšem događaju te kako bi mogli iznijeti svoje prijedloge i sudjelovati u organiziranju istog.
Robert Faber informira prisutne da je zaprimljen dopis o predlaganju kandidata za suce porotnike Općinskog suda u Novom Zagrebu. Također je zaprimljen i dopis o predlaganju kandidata za suce porotnike Županijskog suda u Zagrebu te se javila jedna osoba, a potrebne su dvije te moli prisutne ako poznaju nekoga tko bi želio biti sudac porotnik da se javi u Područni odsjek Donji grad (Centar).
Zlatko Ožbolt informira da će dogradonačelnici Grada Zagreba uputiti otvoreno pismo vezano uz sanaciju oštećenih objekata na području Gradske četvrti Donji grad.

U raspravi sudjeluju Matej Bagarić, Dražen Cepić, Vilim Matula, Toni Gabrić i Robert Faber.

Matej Bagarić informira prisutne da je zaprimio puno pritužbi građana zbog postavljanja ograde u Mihanovićevoj ulici ispred Dječjeg vrtića Budućnost.
U raspravi sudjeluju Dražen Cepić, Ivna Vrana Špoljarić, Žarka Rogić i Robert Faber

Sjednica završena u 19,00 sati.
Zapisnik vodila:

Danijela Kero
KLASA: 024-08/22-002/315
URBROJ: 251-13-11-1/008-22-2
Zagreb, 06. prosinac 2022.
PREDSJEDNIK VIJEĆA

GRADSKE ČETVRTI DONJI GRAD

Robert Faber, v.r.

